Laurana la xe un comun de 3.987 abitanti de la rejon litoràneo-montana. La zità la xe zircondada da boschi de làvrano, dai quai el deriva el nome. Laurana la xe un dei più veci insediamenti su la costa oriental de la penìsola del'Istria. Intel'Alto Medioevo la jera un dei più importanti zéntri urbani e de costruzion de nave del Adriàtico setentrional. Co la crésita zèlere de zità portuali inte la vizinanza , che le xe diventade i zéntri novi e dominanti de la rejon, Laurana la ga perdudo la só importanza. In tel XIX sècolo l'area la ga ciapà risalto par èser diventada na de le spiaje preferide de la nobiltà austrìaca. La longa tradizion del turismo la xe oncora sentida inte la zona de Laurana e la colona portante de la só economia. El ga ciapà fama el longomar de la zità, longo 12 chilòmetri, che la coliga a Volosca. Da visitar anca la Ceza de san Zorzi, romànega del XII sècolo, quela de San Zuane Batista e quela de la Santìsima Trinità, oltra che el palazo comunal e le do vile in gòtico venezian. Zèlebri i xe i spàrexi, le maréne e le castagne coltivade inte la zona. Prima de la Granda Guera i italiani i jera la mazoranza de la popołasion del zéntro . Dal 1919 al 1947 la xe stada parte de la Venezia Julia italiana, prima come comun de la Provincia de Pola po de quéla de Fiume. Fin a la Seconda Guera Mondial, i Italiani i ga costituido la mazoranza dei abitanti de Laurana. Col passajo a la Jugoslavia, na granda parte de sti qua i se ga refuzai in Italia. Dal 1993 ghe xe la Comunità dei Italiani che la se ga fata asociazion. El comune de Laurana el xe diviso in 5 insediamenti : Laurana la òspita un dei più importanti e stratèzissi zéntri de trasmision radiotelevisivi de la Croazia, co ripetitori catai su Monte Mazor, alto 1396 metri.